የሕግ የበላይነት የማስከበር እርምጃዎች ተጠናክረው እንዲቀጥሉ ጥሪ ቀረበ
አዲስ አበባ፡- በቅርቡ በኢትዮጵያ አንዳንድ አካባቢዎች የተፈጠረው የሰላም መደፍረስ ወደ መረጋጋት እንዲመለስ መንግሥት የጀመራቸውን የሕግ የበላይነትን የማስከበር እርምጃዎችን አጠናክሮ እንዲቀጥል የወጣቶችና ሴቶች አደረጃጀቶች ጥሪ አቀረቡ። የተለያዩ አገር አቀፍና ክልላዊ የወጣቶችና ሴቶች አደረጃጀቶች በወቅታዊ አገራዊ ጉዳዮች ላይ ትናንት መግለጫ ሰጥተዋል። የኢትዮጵያ
ወጣቶች
ፌዴሬሽን፣
የኦሮሚያ
ወጣቶች
ማኅበር፣
የኦሮሚያ
ሴቶች
ፌዴሬሽን
እና
የአዲስ
አበባ
ሴቶች
ማኅበር
በጋራ
በሰጡት
መግለጫ፤
የአርቲስት
ሀጫሉ
ሁንዴሳን
ግድያ
ተከትሎ
የተፈጠሩት
አለመረጋጋቶች
ወደ
ሰላማዊ
ሁኔታ
እንዲመለሱ
መንግሥት
በሕዝቡ
ዘንድ
መተማመን
እንዲኖር
አጥፊዎችን
በመከታተልና
ለሕግ በማቅረብ የሕግ የበላይነት እንዲከበር የጀመራቸውን ጥረቶች አጠናክሮ እንዲቀጥል ጠይቀዋል። ከቅርብ ጊዜያት ወዲህ እየተፈጠሩ ያሉ የአብሮነትና በጋራ የመኖር ባህልን የሚሸራርፉ ተግባራት በተጀመሩ ሀገራዊ የእድገትና የለውጥ ተግባራት ላይ እንቅፋት እየሆኑ በመምጣታቸው የመንግሥት ሕግ የማስከበር እርምጃዎች ተጠናክሮ መቀጠል እንዳለበት አስገንዝበዋል። የአብሮነት የመኖር እሴቶች ተከብረውና ተጠብቀው እንዲቀጥሉ ለማድረግና አገሪቱም ወደ ቀድሞ ሰላሟ እንድትመለስ ጥረት እንደሚያደርጉም አደረጃጀቶቹ ገልፀዋል። አርቲስት ሀጫሉ ሁንዴሳ
ለሰላማዊ ትግል ተምሳሌት
የሆነ ወጣት እንደነበር
የጠቆሙት የአደረጃጀቶቹ ኃላፊዎች፤
በአርቲስቱ ላይ የተፈፀመው
ግድያና ግድያውን ተከትሎ
የደረሱት የሕይወትና የንብረትማጥፋት ተግባራት አሳዛኝና ሕዝቦችን የማጋጨት ዓላማ ያለው በመሆኑ ድርጊቱ በጥብቅ የሚወገዝ እንደሆነም ተናግረዋል። የኢትዮጵያ ወጣቶች ፌዴሬሽን ምክትል ፕሬዚዳንት ወይዘሮ ጽጌሬዳ ዘውዱ፤ የአገሪቱ ወጣቶችና ሴቶች ለአገራቸው ሰላምና ደህንነት መከበር ንቁ ተሳታፊ መሆን እንዳለባቸው አስገንዝበው፤ አደረጃጀቶቹ በመንግሥት߹ በወጣቶችና በሴቶች መካከል ያሉ ድልድዮች በመሆናቸው በቀጣይ ጊዜያት የመገናኛ ብዙኃንን በመጠቀም የግንዛቤ ማስጨበጫ ተግባራትን ለማከናወን መታቀዱንም ተናግረዋል። የኦሮሚያ ወጣቶች ማኅበር
ሊቀመንበር አቶ አዱኛ
አሰፋ፤ ወጣቶች ሕይወት
ከማጥፋትና ንብረት ከማውደም
ተግባራት ታቅበው ሃሳብን
በሰለጠነ መንገድ በመግለፅ
ለዴሞክራሲ ስርዓት ግንባታ
አስተዋፅኦ ማድረግ እንደሚጠበቅባቸው አሳስበዋል። የኦሮሚያ ሴቶች ፌዴሬሽን ፕሬዚዳንት ወይዘሮ አስካለ ለማ በበኩላቸው ሴቶችና ወጣቶች በሰላም መደፍረስ ምክንያት የሚፈጠሩ ችግሮች ሰለባ እንዳይሆኑ ሰላምን በማስጠበቅ ተግባር ንቁ ተሳትፎ ማድረግ እንደሚገባቸው ገልፀዋል። ‹‹ወጣቶችና ሴቶች በመረጋጋትና ሰከን ብሎ በማሰብ እንዲሁም መደጋገፍን በማጎልበት የአብሮነትና የአንድነት ባሕላችንን አጠናክሮ ማስቀጠል ይገባቸዋል›› ያሉት ደግሞ የአዲስ አበባ ሴቶች ማኅበር ፕሬዚዳንት ወይዘሮ ሁሉ አገርሽ ታዘዝ ናቸው። የወጣቶችና ሴቶች አደረጃጀቶቹ የኅዳሴው ግድብ ግንባታ፣ የአረንጓዴ አሻራ፣ የፀረ-ኮሮናና እምቦጭ ዘመቻ እንዲሁም የበጎ ፍቃድ ተግባራት ስኬታማ እንዲሆኑ ከፍተኛ ጥረት እንደሚያደርጉም አስታውቀዋል።አዲስ ዘመን ሐምሌ 8/2012አንተነህ ቸሬ 